#FireJamesGunn Trending Di Twitter Susulan Pengunduran Henry Cavill Sebagai Superman
Peminat DC telah mula menentang ketua baru DC Studios, James Gunn, atas pembatalan kepulangan Henry Cavill sebagai Superman.  Menurut Movieweb, dua hastag mula trending di Twitter susulan berita yang mengatakan bahawa Gunn telah membatalkan perancangan kepulangan Cavill sebagai Superman.  Hastag tersebut, #BringBackZackSnyder dan #FireJamesGunn, mula mendominasi media sosial sejak berita mengenai pembatalan itu mula tersebar pada 15 Disember yang lalu.  Gunn baru-baru ini mengumumkan bahawa mereka sedang merancangan filem baharu Superman dengan memberi fokus pada hari-hari awal adiwira terkenal DC itu. Ini bermakna, mereka akan menggunakan pelakon lain untuk membawa peranan Superman sewaktu muda, sekaligus menyingkirkan Cavill dari peranan tersebut.  Pengumuman tersebut dibuat hanya sebulan selepas Cavill mengesahkan kepulangannya ke DCEU selepas membuat penampilan cameo dalam ‘end credit’ filem Black Adam.  Peminat DC yang mendengar pengumuman itu mula menyatakan kemarahan mereka terhadap keputusan Gunn di Twitter. Ramai yang merayu agar DC Studios mempertimbangkan semula keputusan mereka, sementara yang lain mempersoalkan rancangan Gunn dan CEO bersama Peter Safran untuk DC Studios.  Penyingkiran Cavill dari peranannya adalah sebahagian daripada perubahan besar-besaran yang dirancang Gunn dan Safran kerana mereka sebelum ini turut membatalkan beberapa filem DC yang lain, termasuklah sequel Wonder Woman 3 dan akan menamatkan filem Aquaman, sebaik sahaja sekuelnya ditayangkan pada Disember tahun hadapan. 